Broj: 01- 076/24-1810

Podgorica, 07.05.2024. godine

**Klub poslanika DUA I HGI**

**Poslanik, g-din Adrijan Vuksanović**

**POSLANIČKO PITANJE**

Razmišljate li da Vlada na čijem ste čelu izjednači stopu Poreza na dodatu vrijednost za hotelske restorane i za ostale ugostiteljske objekte koji ne posluju u sklopu hotela?

**ODGOVOR**

Uvaženi poslaniče Vuksanoviću,

„Snižena stopa PDV-a od 7% na usluge pripremanja i usluživanja hrane, pića i napitaka u poreskom sistemu Crne Gore prvi put je uvedena sredinom 2016. godine i to za hotele sa najmanje četiri zvjezdice u Sjevernom regionu, odnosno sa najmanje pet zvjezdica u Središnjem i Primorskom regionu. Pored navedenog, od 2015. godine u primjeni je nulta stopa PDV-a na isporuku proizvoda i usluga za gradnju i opremanje ugostiteljskog objekta kategorije pet i više zvjezdica. Primjenom ove stimulativne mjere investitorima je značajno olakšava gradnja i opremanje navedenih objekata, što je imalo za cilj povećanja investicija i izgradnju hotelskih objekata visoke kategorije u cilju unapređenja turističke ponude Crne Gore.

Iz prethodno navedenog može se zaključiti da su primjenom snižene stope PDV-a, hoteli ove kategorizacije, duži vremenski period, bili u povlašćenom položaju u odnosu na hotele niže kategorije ali i ugostiteljske objekte. Takođe, primjena snižene stope na navedene usluge nije se reflektovala na cijene ovih usluga u hotelima i drugim ugostiteljskim objektima, odnosno, nije došlo do njihovog snižavanja, iako je u ovom periodu primjenjivana i snižena stopa na osnovne životne namirnice, što je omogućavalo da na bazi razlike ulaznog i izlaznog PDV-a sektor ugostiteljstva ostvari dodatnu dobit.

Izmjenama Zakona o porezu na dodatu vrijednost u julu 2020. godine, kako bi se osigurala pomoć sektoru turizma i ugostiteljstva u cilju otklanjanja negativnih efekata koje je na njihovo poslovanje, usljed značajnog smanjenja prometa, izazvala pandemija COVID-19 virusa, primjena snižene stope PDV-a od 7% proširena je i na usluge pripremanja i usluživanja hrane, flaširane vode za piće i bezalkoholnih negaziranih pića u restoranima i objektima u kojima se pružaju catering usluge i u objektima za pružanje ugostiteljskih usluga.

Posljednjim izmjenama predmetnog zakona donijetim 29. decembra 2022. godine, propisano je da će se odredba koja omogućava primjenu snižene stope PDV-a na usluge pripremanja i usluživanja hrane, bezalkoholnih negaziranih pića u restoranima i objektima bez usluživanja (catering) primjenjivati od 01. januara 2024. godine.

Poslaniče Vuksanović,

saglasan sam da trenutno zakonsko rešenje na adekvatan način ne tretira ovo pitanje. Svjesni potrebe unapređenja zakonodavnog okvira u ovoj oblasti, Ministarstvo finansija u sklopu pripreme Fiskalne strategije, razmatra modele koji bi bili najadekvatniji a koji bi ujedno na jedinstven način tretirali ovo pitanje, bez dovođenja u diskriminatoran odnosno povlašćen položaj bilo koga u ugostiteljskoj djelatnosti. Prilikom predlaganja izmjena poreske politike u ovoj oblasti vodićemo se direktivama EU sa kojima kao zemlja kandidat za članstvo moramo biti usklađeni ali i uvažavajući značaj koji turizam i ugostiteljstvo imaju za Crnu Goru kao turističku destinaciju.

S poštovanjem,

 **PREDSJEDNIK**

 **mr Milojko Spajić**